**Pe Cel ce ne-a făcut**

*Aurora Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din stihuri și din versuri, din dragoste de lume

Din aluaturi moi și tot soiul de hume

Ne-ai încropit din univers, ne-ai zămislit din mare

O viață dulce Tu ne-ai dat, c-o singură suflare.

Din poezie și iubire, din dor de om și duh

Din norii albi, din Lună plină, din soare și văzduh

Te-ai coborât în fiecare, cu glas smerit și blând

Cu sfânta-Ți adiere pură golul din noi umplând.

Și am uitat de noi și am uitat de Tine

Ne-am îmbătat cu patimi, cu lacrimi și suspine

Ne-am smuls din inimi, din gânduri și din suflet

Un murmur preaînalt, cel mai gingaș răsunet.

Pierduți, târâți în jos, cu totul lepădați

De sinele din noi și de căderi trădați

Ne-ntoarcem, în sfârșit, mereu la început

Ca să-L putem pricepe pe Cel ce ne-a făcut.